Il-Prim Ministru Joseph Muscat qal li l-power station il-ġdida tal-gass se tittarjda bi ftit xhur u mhux bi snin. Meta tkellem f’Marsaxlokk stess, Dr Muscat qal li dan ġara minħabba diskussjonijiet li kellhom isiru bejn tliet entitajiet biex anke l-impjant tal-BWSC jinqaleb għall-gass. Huwa tenna li l-kontijiet xorta ser jorħsu għan-negozju minn Marzu li ġej mingħajr ma jiżdiedu t-taxxi għaliex bil-miżuri li ttieħdu l-Enemalta naqset b’€20 miljun t-telf tagħha. Il-Prim Ministru u Mexxej Laburista Joseph Muscat ta rendikont tal-pjan tal-enerġija li qed jimxi fuqu l-Gvern. Qal li dan hu mibni fuq erba’ pilastri fosthom li l-Enemalta tqum fuq saqajha. Qal li l-Gvern wiret Enemalta mkissra  b’€700 miljun f’dejn. Il-Gvern qal li sab sieħeb strateġiku u fi ftit ġimgħat oħra l-Enemalta se jkollha investiment ta’ aktar minn €300 miljun. Il-Prim Ministru qal li l-Gvern waqqaf is-serq tad-dawl billi ta l-arloġġi tad-dawl lill-boathouses fl-Armier. Qal li dan ma jfissirx li l-pożizzjoni tagħhom ġiet regolarizzata iżda biex jibdew iħallsu għall-elettriku li qed jużaw. Dwar l-interconnector, il-Prim Ministru qal li l-Gvern sab li lanqas kien hemm il-permessi biex il-cable jidħol fi Sqallija. Dr Muscat qal li l-Gvern issa ġab il-permessi kollha u jinsab fit-triq biex l-interconnector jibda jaħdem għalkemm stqarr li l-provvista tal-elettriku fi Sqallija għandha l-problemi tagħha. Qal li bl-interconnector id-dawl jiġi orħas minn dak iġġenerat bil-heavy fuel oil iżda ogħla minn dak iġġenerat bil-gass. Il-Prim Ministru qal li ftit xhur għandha tingħalaq il-power station tal-Marsa u l-Gvern għaddej b’negozjati biex ħadd mill-ħaddiema ma jitlef xogħlu. Il-Prim Ministru Muscat qal li hu minnu li l-Gvern se jittardja d-data għall-ftuħ ta’ din il-power station tal-gass, iżda tal-assigurazzjoni li dan id-dewmien se jkun biss ta’ xhur u mhux snin. Spjega li dan id-dewmien ġej minħabba d-diskussjonijiet mal-kumpanija Ċiniża u l-konsorzju Electrogas. Sostna li xorta waħda l-Gvern se jraħħas il-kontijiet għan-negozji minn Marzu li ġej u b’mod li l-poplu ma jkollux iħallas ċenteżmu żejjed f’taxxi. Dr Muscat qal li l-gvern ħadem ukoll biex jagħlaq dak li sejjaħ il-fabbrika tal-kanċer għax laħaq ftehim biex anke l-impjant tal-BWSC jinqaleb għall-gass mill-kumpanija Ċiniża u b’hekk Malta ser ikollha żewġ power stations tal-gass.